Polisie vra geduld met vuurwapenamnestie | Maroela Media
Die polisie vra vuurwapeneienaars wat ingevolge die pas afgelope amnestietydperk om hernuwings aansoek gedoen het om geduld aan die dag te lê. Dit volg nadat die proses vertraag is weens die pandemie en die gepaardgaande afsonderingstydperk.
Ingevolge die wapenamnestie kon mense oor 'n ses maande lange tydperk – wat op 31 Januarie verstryk het – vuurwapens waarvan die lisensies verval het by die polisie inhandig. Hulle kon ook om nuwe lisensies aansoek doen. Vuurwapeneienaars het veral die afgelope maand in toue buite polisiestasies saamgedrom om die spertyd te haal.
In 'n verklaring Maandag het die polisie aansoekers gevra om geduldig te wees aangesien die polisie sy omkeertyd hersien het om die aansoeke binne 120 werksdae af te handel.
Maroela Media het vroeër berig talle vuurwapeneienaars was ontevrede oor die proses omdat hulle by polisiekantore weggewys is en nie betyds hul vuurwapens kon inhandig nie. Daar was ook verskeie gerugte en klagtes dat slegs 'n sekere aantal aansoeke en innames per dag oorweeg is.
Daar heers groot kommer oor die oënskynlik klein aantal wapens wat ingehandig is. Sommige belanghebbendes bestempel boonop die jongste amnestietydperk as 'n mislukking en versoek dat 'n tweede amnestietydperk aan die parlement voorgelê moet word.
Brig. Vishnu Naidoo, nasionale polisiewoordvoerder, sê die polisie moes sekere soorte veiligheidsprotokol by polisiestasies instel om die verspreiding van die koronavirus te bekamp – wat die proses dus verder vertraag het.
"Soms is 'n positiewe Covid-19-geval in 'n polisiestasie aangemeld, waarna die geboue vir ontsmettingsdoeleindes ontruim moes word," sê Naidoo. "Werknemers moes ook gereeld hulself isoleer nadat hulle positief getoets het of in aanraking was met iemand wat positief getoets het."
Bheki Cele, die minister van polisie, het in die lig van hierdie uitdaging die parlement verlede jaar genader met die versoek om die amnestietydperk te verleng. Daar is toe op 'n nuwe amnestie van 1 Augustus tot 31 Januarie ooreengekom.
"Die polisie het die nodige maatreëls getref om die agterstand te verlig en terselfdertyd die streng veiligheids- en gesondheidsprotokol na te kom om die verspreiding van die virus te bekamp," sê Naidoo.
Polisie vra geduld vi hiri amnestie…. wat v ons wat reeds vd amnestie in Mei 2020 gebruik gemaak ht….. byna AGT mnde gelede en nog geen taal of tyding nie!!??
Die wet bepaal 90 dae. Kan SAPS dit eensydig verander na 120 dae? Ek wag al 8 maande!
Chaos man by vuurwapen register ook! Ek het begin Junie al 'n aansoek vir wapen ingedien. En ek is 'n toegewyde jagter!! Gelukkig hoef Jan van Riebeeck nie meer die skuld te kry nie.
Die vuurwapens wat jy verlede week ingehandig het is al klaar by die bende. Miskien word jy en jou familie nog met jou eie wapens geskiet?